Менің Республикам- менің мақтанышым

 Қазақстан Республикасы- сан ұлттардың басын қосқан, экономикасы қарыштап дамыған құтты мекен. Тағдыр айдап келген өзге ұлттың өкілдері бүгінгі таңда Республикамыздың әр өңірінде түрлі салада адал еңбек етіп, Қазақстанды өз Отанымыз деп мақтанышпен айтады. 25-қазан Республика күні мерекесі қарсаңында Қазақстан Республикасының атауының тарихына көз жүгіртіп өтуді жөн санадым.

 1920 жылы 26 тамызда М.И.Калинин мен В.И.Ленин «Қырғыз (Қазақ) Автономиялық Кеңестік Социалистік Республикасын құру туралы» жарғыға қол қойды. 1920 жылғы 26 тамыздағы жарғыға сәйкес ҚАКСР-ның жоғарғы органдары жергілікті Депутаттар кеңесі, Орталық Атқару комитеті мен Халық комиссарлары кеңесі екендігі айтылды.

 ҚАКСР құрамына 1920 жылғы қыркүйектегі қосымша жарғымен Орынбор губерниясы енгізілді. Орынбор республиканың алғашқы астанасына (1925 жылға дейін) айналды.

 1920 жылы 4-12 қазанда Орынбор қаласында құрамына Ақмола, Семей, Торғай, Орал облыстары мен Бөкей губерниясы кірген ҚАКСР-дың құрылғанын жариялаған жұмысшы, шаруа, казак және қызыл әскер депутаттарының Құрылтай сьезі өтті. Оған Қазақстанның барлық облысынан 273 депутат, Алтай губерниясының қазақтарынан 6 делегат қатысты.

 Сьезде ұлттық, әлеуметтік, экономикалық мәселелер талқылануы, олар бойынша шешімдер қабылдануы тиіс болды. Сьездің күн тәртібінде: президиумды, мандаттық және редакциялық комиссияны, әкімшілік, әскери, жер, экономикалық, құрылыс комиссияларын сайлау, секцияларды анықтау, олардың өкілдерін (халыққа білім беру, денсаулық сақтау, заң, әлеуметтік қамсыздандыру және қаржы) сайлау, Қазревком баяндамасы, қазақ халқы еңбекшілері құқықтарының Декларациясы, азық-түлік, жер, әскери мәселелер, Қазақ Орталық атқару комитеті мен ҚАКСР ХКК сайлау мәселелері қаралды. Сьезде С.Меңдешев басқарған ОАК мен В.Радус-Зенькович басқарған Халық комиссарлары кеңесі сайланды.

 Қырғыз (Қазақ) АКСР еңбекшілері құқықтарының Декларациясы қабылданды. Декларация ҚАКСР Конституциясы тәріздес болды. Онда мемлекеттік билік түрі мен мемлекеттік басқару органдары бекітілді, жер, саясат, азаматтық құқықтар мен міндеттер туралы мәселе шешілді, сайлау жүйесі белгіленді. Сондай-ақ сотты ұйымдастыру мен оның қызметі, экономикалық және мәдени құрылыс мәселелері қарастырылды. Декларацияда тілдердің теңқұқықтылығы мен тіл таңдау және ана тілін пайдалану құқықтарын қамтамасыз ету мүмкіндіктері туралы айтылды.

 Декларация 1917 жылғы Қазан революциясы жеңісінен кейін Қазақстан еңбекшілері жеткен жетістіктерді қорытындылады.

 «Қырғыз АКСР» атауы 1925 жылғы сәуірге дейін сақталды. 1925 жылы 18 сәуірде Кеңестердің Өлкелік V сьезінде қазақ халқының тарихи дұрыс атауын қалпына келтіру туралы қаулы қабылданды. 1925 жылдан бастап республика Қазақ АКСР (Қаз АКСР) деп атала бастады.

 Қазақ кеңестік ұлттық мемлекеттілікті жариялау үлкен тарихи маңызға ие болды. Қазақстанда кеңестік автономияны құру прогрестік құбылыс болды. ҚАКСР құру туралы Жарғы Қазақстан аумағын белгіледі. 1920 жылғы қазандағы Кеңестердің Құрылтай сьезінің ерекшелігі тарихи маңызды аса құнды құжаттарды қабылдауында болды. Оларды жасауға қазақтар қатысқан еді. Қазақ халқы бұл актіні отаршылдықпен сан ғасырлық күрестің нәтижесі, ұлттық қайта өрлеу жолындағы алғашқы қадам ретінде қабылдады. Барлық қазақ жерін бір республика құрамына біріктіру қазақ халқы тарихының елеулі кезеңіне айналды және сол кезеңдегі қиындықтарға қарамастан, қазақ мемлекеттілігінің құрылуында өте маңызды рөл атқарды.

 Бірақ Қазақ Кеңестік автономиясын құра отырып, Кеңес үкіметі қазақ халқының нақты тәуелсіздік пен автономия алу ниетін жүзеге асыра алмады.

 1920 жылы 2 қыркүйекте Орынбор қаласы ҚАКСР астанасы болып жарияланды. Басқа автономиялық республикалармен салыстырғанда, ҚАКСР көлемі бойынша бірінші орынды иеленді.

 Сондай-ақ ұлттық мемлекеттік құрылыстың соңғы кезеңі 1936 жылғы Конституциямен байланысты. Ол бойынша автономиялық республиканың мемлекеттік-құқықтық мәртебесі өзгертілді: Қазақ автономиялық республикасы одақтас **Қазақ КСР** болып қайта құрылды. Қазақстан саяси негізі Еңбекшілер депутаттарының Кеңесі болып табылатын жұмысшылар мен шаруалардың социалистік мемлекеті болып жарияланды.

Жанар Серікқызы Мукашева

№44 ЖОББМ тарих пәнінің мұғалімі

